**Οδοιπορικό στην αχανή Ρωσία** **

**ΜΕΡΟΣ 4ον**

Τα πάντα στη Μόσχα είναι τεράστια. Τα μεγέθη ασύλληπτα. Θεόρατοι δρόμοι, πανύψηλα κτίρια, πελώρια εμπορικά κέντρα, κολοσσιαία πάρκα μέσα στην πόλη, πανεπιστήμια-πόλεις με κορυφαίο το Λομονόσοφ, αχανείς πλατείες με γνωστότερη την Κόκκινη Πλατεία…

Εντύπωση μου έκανε το γεγονός ότι γύρω από το κέντρο της πόλης και σε ακτίνα 10 περίπου χιλιομέτρων δεν υπάρχουν μονοκατοικίες και τα μοναδικά μικρά κτίρια που θα δει ο επισκέπτης είναι διατηρητέα ιδιαίτερης ιστορικής σημασίας.

Δεν είναι πάντως δύσκολο να βρεις μια διεύθυνση στη γιγαντούπολη αυτή. Μεγάλη βοήθεια το Διεθνές Σύστημα Εντοπισμού Θέσης (γνωστό ως GPS) που ο κάθε Μοσχοβίτης οδηγός διαθέτει στο κινητό του, αλλά και η άριστη σήμανση των δρόμων και των κτιρίων πάνω στα οποία υπάρχουν, σε ευδιάκριτα σημεία, μεγάλες φωτεινές πινακίδες με το όνομα του δρόμου και τον αριθμό καθώς και το όνομα (ή αριθμό) του κτιρίου. Πέραν από το πολύ εξυπηρετικό Μετρό και το μεγάλο δίκτυο δρομολόγιων λεωφορείων και τρόλεϊ, ο επισκέπτης μπορεί να χρησιμοποιήσει και το ταξί που είναι πάμφθηνο! Οι μεγάλες εταιρίες ταξί έχουν ειδικές εφαρμογές που εγκαθιστάς στο κινητό σου. Λίγα δευτερόλεπτα μετά την επικοινωνία σου, σού γνωστοποιούν τον αριθμό του ταξί, τη μάρκα και το χρώμα του οχήματος και το όνομα του οδηγού. Μπορείς επίσης να ζητήσεις ο οδηγός, εκτός από ρωσικά, να μιλάει και μια άλλη γλώσσα!

Μια άλλη εφαρμογή που όλοι σχεδόν οι οδηγοί έχουν εγκαταστήσει στο κινητό τους είναι αυτή που σε ενημερώνει για την κίνηση στους δρόμους με μια κλίματα από το 0 έως το 10. Όταν βάλεις τον προορισμό σου, παρουσιάζεται ο χάρτης της διαδρομής που πρέπει να ακολουθήσεις με ενδείξεις της κίνησης. Από το 0 έως το 4 η κίνηση δεν αντιμετωπίζει προβλήματα και ο δρόμος που ακολουθείς έχει στην οθόνη του κινητού σου πράσινο χρώμα. 5 και 6 σημαίνει ότι υπάρχουν καθυστερήσεις (και το χρώμα του δρόμου που ακολουθείς γίνεται πορτοκαλί που συνεχώς σκουραίνει καθώς τα νούμερα αυξάνονται). Όταν η ένδειξη είναι 9 και 10 ο δρόμος γίνεται κόκκινος και «δεν κουνιέται τίποτα». Σε περιπτώσεις κυκλοφοριακής συμφόρησης, η εφαρμογή σου δίνει εναλλακτικές λύσεις που φυσικά σημαίνει μεγαλύτερη διαδρομή.

Η ΚΟΚΚΙΝΗ ΠΛΑΤΕΙΑ

Η Κόκκινη Πλατεία είναι η ιστορική αλλά και πολιτιστική καρδιά της Μόσχας. Η προέλευση του ονόματός της είναι ενδιαφέρουσα. Στη Δύση, για δεκαετίες, πιστεύαμε ότι το «Κόκκινη» προέρχεται από το «κομμουνιστικό κόκκινο» ή από τα κόκκινα τούβλα με τα οποία είναι κτισμένο το Κρεμλίνο και ορισμένα κτίρια που την περιβάλλουν. Και οι δύο αυτές υποθέσεις δεν έχουν βάση, καθώς με το ίδιο όνομα και χωρίς να τις περιβάλλουν κόκκινα κτίρια υπάρχουν πλατείες και σε άλλες ρωσικές πόλεις. Το όνομα πρέπει να προήλθε από το αρχαίο ρωσικό επίθετο «κράσνιι», θηλυκό «κράσναγια», που είχε τη σημασία «όμορφος/η», «ωραίος/α». Στα σύγχρονα ρωσικά η λέξη αυτή απέκτησε το νόημα «κόκκινος/η».

Πέραν από το Κρεμλίνο με την προεδρική κατοικία, τις υπέροχες εκκλησίες του και τα μουσεία, στην Κόκκινη Πλατεία βρίσκονται ο περίφημος Καθεδρικός Ναός του Αγίου Βασιλείου, το Κρατικό Ιστορικό Μουσείο, το Μαυσωλείο του Λένιν, ο Καθεδρικός Ναός Καζάν και το ξακουστό εμπορικό κέντρο Γκουμ που μου θυμίζει το Κουίν Βικτόρια Μπίλντινγκ του Σίδνεϊ αλλά σε αρκετά μεγαλύτερη… έκδοση!

*Αυτά για σήμερα. Μέχρι την επόμενη εβδομάδα να περνάτε καλά και να μην ξεχνάτε ότι εσείς κρατάτε την παλέτα που ομορφαίνει τη ζωή σας…* ***Διαλέξτε τα χρώματα που αρέσουν σε σάς και μην αφήνετε άλλους να τα αλλοιώνουν…***

**Στις φωτογραφίες:**

1. **Το κύριο κτίριο του φημισμένου Πανεπιστήμιου Λομονόσοφ με τις πενήντα χιλιάδες φοιτητές. Θεωρείται ένα από τα καλύτερα ανώτατα εκπαιδευτικά ιδρύματα του κόσμου.**
2. **Το περίφημο νεοκλασικό κτίριο του εμπορικού κέντρου Γκουμ στην Κόκκινη Πλατεία.**

* Οποιοδήποτε σχόλιό σας μπορείτε να το στείλετε στο ΜΜΕ που φιλοξενεί το δημοσίευμα ή στην ηλεκτρονική μου διεύθυνση [georgemessaris@gmail.com](mailto:georgemessaris@gmail.com) και εγώ θα το μεταβιβάσω.
* [www.omegadocumentaries.com](http://www.omegadocumentaries.com) **(Τελευταία παραγωγή: ΚΕΦΑΛΛΟΝΙΑ ΚΑΙ ΙΘΑΚΗ – ΛΟΥΛΟΥΔΙΑ ΤΟΥ ΠΕΛΑΓΟΥΣ. Για να αποκτήσετε το DVD επισκεφθείτε την ιστοσελίδα μας).**